D'acord amb el que estableix l'article 79 del Text refós de la Llei municipal i de règim local de Catalunya, aprovat pel Decret legislatiu 2/2003, de 28 d'abril, la Junta Veïnal de Baldomar, en data 2 d'abril de 2009, va presentar la sol·licitud d'inici de l'expedient de creació de l'Entitat Municipal Descentralitzada de Baldomar a l'Ajuntament d'Artesa de Segre, el qual, mitjançant l'acord plenari d'1 de juny de 2009, va informar favorablement l'expedient per a la constitució de l'esmentada entitat.
En data 2 de novembre de 2009 la secretària de l'Ajuntament d'Artesa de Segre va certificar que l'expedient havia estat sotmès a informació pública mitjançant l'exposició de l'acord en el tauler d'anuncis de la corporació i la publicació dels corresponents anuncis en el DOGC núm. 5443, de 14.8.2009, i en el Butlletí Oficial de la Província de Lleida núm. 114, de 13.8.2009.
Durant el tràmit d'informació pública no es va presentar cap al·legació.
L'expedient va tenir entrada en el Registre general del Departament de Governació i Administracions Públiques el 3 de novembre de 2009.
Mitjançant l'informe de 6 d'octubre de 2010, els Serveis Tècnics de la Direcció General d'Administració Local van informar favorablement sobre l'expedient administratiu, atès que en aquest s'acredita el compliment dels requisits establerts en la legislació de règim local per a la creació d'una entitat municipal descentralitzada.
La Comissió de Delimitació Territorial, en sessió de 17 de novembre de 2010, va informar favorablement sobre l'expedient, i la Comissió Jurídica Assessora, en sessió de 7 d'abril de 2011, va emetre dictamen favorable.
Per tot això, tenint en compte que està acreditat que a l'àmbit de Baldomar concorren circumstàncies de naturalesa geogràfica, històrica, social, econòmica o administrativa que justifiquen la creació de l'entitat municipal descentralitzada, que compta amb els recursos suficients per complir les seves atribucions i que la seva constitució no suposarà una pèrdua de qualitat en la prestació dels serveis generals del municipi d'Artesa de Segre;
Atès el que disposen els articles 79 i 80 del Text refós de la Llei municipal i de règim local de Catalunya, aprovat pel Decret legislatiu 2/2003, de 28 d'abril, i els articles 39 a 47 del Decret 244/2007, de 6 de novembre, pel qual es regula la constitució i la demarcació territorial dels municipis, de les entitats municipals descentralitzades i de les mancomunitats de Catalunya;
D'acord amb els informes favorables de l'Ajuntament d'Artesa de Segre, dels Serveis Tècnics de la Direcció General d'Administració Local, de la Comissió de Delimitació Territorial i el dictamen de la Comissió Jurídica Assessora;
A proposta de la consellera de Governació i Relacions Institucionals i amb la deliberació prèvia del Govern,
Aprovar la constitució de l'Entitat Municipal Descentralitzada de Baldomar, al terme municipal d'Artesa de Segre.
Els límits territorials de la nova entitat són els que consten en el plànol que figura a les pàgines 170 a 193 de l'expedient administratiu, i que s'annexa a aquest Decret, amb valor il·lustratiu.
El Departament de Governació i Relacions Institucionals, l'Ajuntament d'Artesa de Segre i l'òrgan de govern de l'Entitat Municipal Descentralitzada de Baldomar estendran conjuntament l'acta de delimitació i fitació dels límits aprovats.
La participació de la nova entitat en els ingressos de l'Ajuntament d'Artesa de Segre i la divisió patrimonial s'ha de fer d'acord amb les addendes al conveni sobre transferències de competències municipals a exercir per l'Entitat Municipal Descentralitzada de Baldomar, aprovades pel Ple d'aquest Ajuntament en sessió ordinària de 5 de maig de 2011, que forma part de l'expedient.
L'òrgan de govern que regirà la nova entitat fins a les pròximes eleccions locals es constituirà d'acord amb el que disposa el Decret 78/1998, de 17 de març, pel qual es regulen les comissions gestores municipals.
Barcelona, 13 de setembre de 2011